Báthori Csaba

*Séta közben*

Ez maradt, ez a padra  
dőlt test: örömem adja  
zöld deszkára lerogyva  
ez a gyenge ebadta.

Kelletlen ő, de kellő,  
nélküle nincs kerengő  
tarisznyás gumibendő:  
ledől, és úgy eseng ő.

Labda-e most vagy elhullt  
levélköteg, arany hold,  
vagy gombostűre felszúrt  
pillangó, aki elmúlt?

Sejtjei szétriadnak,  
esze elszállt sugallat  
odva, néma vakablak,  
meddő esztelen írmag.

Önmaga fényűzése  
hatvanharmadik éve,  
reményből télbe érve  
érkezik meg a végre.

Talán van itt egy ürge,  
ki épp neki terítne,  
elhozná, ami messze  
szállt tőle idegenbe.

Hogy ne a híg Dunában  
keresse, ami álom,  
s ne szakadékra lásson,  
mi átér a világon.

Ne kelljen elodázni,  
ami gyönyörű holmi,  
lehessen megidézni,  
mi el akar enyészni.

S nem csak lecsengetéssel  
ferdüljön el az élet,  
s ha megjelent a vég-jel,  
legyen is kész a készlet.

Ne csak két inga lábbal  
viselje, ami meghal,  
békítse ki magával  
a sok visszhangtalan dal:

ne várj csodát! Nyugalmad  
a csoda, ha kikaptad  
egy grammját, vagy alattad  
nem szakadék a padlat.

És úgy sétálj ki este  
a rezzenő terekbe,  
elrontva, el nem esve  
mintha most is keresne

valaki.